送凝上人
作者：釋德洪
朝代：宋

paragraphs: 我生風韻無塵埃，揚清激濁心不回。
少年不忍混白黑，出言動輒爲身災。
突汀出岸水必拍，喬木穎林風必摧。
乃知此世要不免，毁譽於吾何有哉。
君今欲脱此等憂，獻君一策真良謀。
人言白璧爲石頭，唯唯慎莫分劣優。
坐中亦復發一語，衆將環視如仇讐。
此策簡截君牢收，飽食熟睡且隨流。
泛然四海無不可，人將愛與君同游。